ועדת החוקה, חוק ומשפט, כנסת 23, פרוטוקול מספר 95, 2020-08-24 13:00

יעקב אשר: שלום לכולם.

יעקב אשר: אני פותח את ישיבת ועדת החוקה, חוק ומשפט.

יעקב אשר: על סדר-היום: תקנות שיקים ללא כיסוי (סייגים לתחולת החוק בשל התמשכות משבר הקורונה) (מס' 2), התש"ף- 2020.

יעקב אשר: התקנות האלו אושרו על ידי משרד המשפטים, שר המשפטים, והן מובאות לאישור הוועדה.

יעקב אשר: אני מציע שנקריא את התקנות.

יעקב אשר: משרד המשפטים, תסבירו לנו בשתי המילים את העניין בהמשך לישיבה קודמת שבה כבר אישרנו פעם אחת, ותסבירו לנו גם מה היו הסיבות שהשר החליט לחתום על ההמשך שוב, בבקשה.

רני נויבואר: ראשית, תודה לאדוני על קיום הדיון הזה, ותודה לכלל הצוות על העבודה הברוכה שלפחות את חלקה כבר עשינו ביחד.

רני נויבואר: התקנות האלה אותן הנחנו בפני הוועדה הן תקנות לפי סעיף 21(ב) לחוק שיקים ללא כיסוי.

רני נויבואר: החוק מאפשר בעיתות חירום לשר לקבוע סייגים לתחולת החוק.

רני נויבואר: לצערי, זה כבר עניין של כמה וכמה פעמים שאנחנו מביאים לדיון הוועדה תקנות שמציבות את הסייגים האלה.

רני נויבואר: בדרך כלל הסייגים האלה הם סוג של הוראת שעה שפוטרת מתחולת החוק ומאפשרת לא להגביל חשבונות לפי החוק.

רני נויבואר: החוק יוצר איזון.

רני נויבואר: בסעיף 2 לחוק, שהוא הסעיף המשמעותי שלו, יש קביעה נורמטיבית משמעותית לפיה לקוח שמחשבונו נמשכו עשרה שיקים ומעלה בתקופת זמן מסוימת, החשבון הופך להיות חשבון מוגבל.

רני נויבואר: המשמעות של המוגבלות הזו היא שהוא לא יכול למשוך שיקים על החשבון.

רני נויבואר: במקביל, אם זה קורה לו פעם נוספת או שבחשבון אחר קורה דבר דומה, המשמעות היא שהוא הופך להיות לקוח מוגבל חמור.

רני נויבואר: כל הדברים האלה יוצרים סנקציות לגבי פעילותו בחשבון.

רני נויבואר: שיקים הם עדיין אמצעי תשלום חשוב במדינת ישראל, ולצורך העניין גם עצם זה שאדם משך שיקים ללא כיסוי יוצרת מורכבות למערכת וזה יוצר מורכבות לאנשים אחרים שמקבלים את אותם שיקים כפירעון לחוב או כפירעון לתמורה בחנות.

רני נויבואר: מצד שני, מרגע שמוחלת על אותו אדם הגבלה אז ההגבלה הזו מקשה על חייו הכלכליים שלו.

רני נויבואר: כשלאדם יש מגבלה כזו אז יש לזה גלי הדף גם ליתר הפעילות הכלכלית שלו.

יעקב אשר: ואת כל זה לקחתם בחשבון.

רני נויבואר: את כל זה לקחנו בחשבון והבאנו בזמנו את התקנות עד ה-22 ביוני.

יעקב אשר: האם יש איזושהי כוונה להמשיך עם הדבר הזה או שזהו?

רני נויבואר: שר המשפטים היה מוטרד מזה שהייתה פתיחה לתקופה מסוימת של פעילויות מסוימות במשק, כשבמקביל דברים נפתחו ודברים נסגרו ושיקים עוד פעם התחילו להסתובב במובן זה שאנשים הוציאו שיקים בהנחה שתהיה להם הכנסה וההכנסה לא הגיעה.

רני נויבואר: לכן, הוא מבקש להאריך את הסייג מה-22 ביוני עד ל-10 באוגוסט, אבל אין עוד בקשה נוספת כזו.

רני נויבואר: יש סיכום בין נגיד בנק ישראל לבין שר המשפטים שכרגע זה התאריך האחרון שאליו מגיעים מתוך כוונה להגן.

רני נויבואר: גם בדיון הקודם דיברנו על זה שיש כאן איזון עדין בין אנשים שנקלעו לתוך סיטואציה מסוימת, וככל שאי-הוודאות גדולה יותר כך הם יותר נקלעו ופחות יכלו לתכנן את הצעדים שלהם מראש, ומצד שני, יש רצון להגן על אנשים שמקבלים את השיקים.

רני נויבואר: אנשים מקבלים את השיקים בסוגים שונים של עסקאות, חלק כתמורה ממש ישירה למשהו שקנית וחלק, ולצורך העניין, גם בעולם המסחר כי אחרי זה ניתנים אשראים על בסיס אותם שיקים וחשוב שהאמינות שלהם תהיה גבוהה.

רני נויבואר: בין זה לבין זה, התפיסה של השר, וגם בהסכמת הנגיד, הייתה שעושים את זה עד 10 באוגוסט כדי לתת עוד איזשהו גרייס.

רני נויבואר: אבל כרגע במצב הדברים הנוכחיים, ואני מקווה שלא יהיה שינוי לרעה בשום דבר, אין כוונה להאריך את זה, לפחות מבחינת השר.

ניצן רוזנברג: האם אפשר שתציגי את הנתונים שהעברתם לוועדה?

רני נויבואר: אני מציעה שבנק ישראל יתייחס לנתונים.

יעקב אשר: לפני שנשמע את הנתונים אני רוצה לומר משהו באופן כללי.

יעקב אשר: בגדול, ואת אמרת את זה בחלק מהתשובה, באותה תקופה שמדובר עליה עכשיו לפי ההצעה הזו ולפי מה שחתם השר, היו אי-ודאויות באמצע.

יעקב אשר: זאת אומרת, זה היה נראה שאנחנו הולכים לימים טובים ופתאום התברר לנו שהימים הם פחות טובים והיה מצב שנסגרו עוד.

יעקב אשר: היום אנחנו נכנסים לאיזושהי יציבות מסוימת של שגרת קורונה, ואולי נגיע לסגר.

יעקב אשר: כמובן שאם נגיע חלילה לסגרים גדולים או למשהו - - - אני רק מבקש דבר אחד, ואני אומר את זה לפרוטוקול, משר המשפטים ומנגיד בנק ישראל בטרם החלטה, ומאחר ואנחנו דנים בזה כבר פעם שנייה, ומדובר פה כרגע על הארכה, והייתה גם הבנה שאנחנו ניתן כנראה את הארכה הזו, גם בישיבה הקודמת היה דיבור: בואו נבחן את הדברים, נראה לאן הדברים הולכים, אם אני זוכר את רוח הדברים אז, אולי הפרוטוקול לא זוכר את זה ככה אבל אני כן זוכר את זה בצורה הזו – אני מבקש מכם, נציגי הממשלה, ואני אומר את זה לפרוטוקול, אני רוצה להיות בתמונה בהתייעצות לפני החלטה בעניין הזה.

יעקב אשר: אני לא רוצה לקבל דברים מוגמרים פה, ואני מבקש להפנות את זה לשר כדבר ראשון.

יעקב אשר: דבר שני, שוב, יש פה באמת איזונים לשני הצדדים.

יעקב אשר: כמו שאנחנו דואגים לאדם שמוציא את השיק, אנחנו צריכים לדאוג לאדם שמקבל את השיק, זה יכול להשפיע רבות.

יעקב אשר: לכן, הדברים פה הם באמת לא פשוטים כשאנחנו צריכים לקבל את ההכרעה.

יעקב אשר: אני נוטה לאשר את הדבר הזה, אבל להודיע כבר היום שרוח הדברים שלנו היא שאם נצטרך עוד הפעם להגיע לדבר כזה, זה יהיה רק ממש במקרי קיצון כלכליים שנצטרך לדון בהם.

יעקב אשר: אי אפשר להכניס את זה בתקנות, אבל אני מבקש שההיוועצות הזו תיעשה גם קודם איתי כיושב-ראש ועדה, כי בסופו של דבר אנחנו צריכים לתכלל את הדברים יחד עם האחריות של השר כמובן.

יעקב אשר: נציג בנק ישראל, תציג את הנתונים, בבקשה.

גדעון מאור שביט: קודם כול, מדובר בתקופה שהיא די ארוכה.

גדעון מאור שביט: המשבר מבחינת ההשהיות של הגבלה שנכנסו לתוקפן במרץ התחיל סביב הסגרים בסוף מרץ, ואנחנו מדברים פה על תקופה של מספר חודשים שבהם יש לנו שינוי בעולם השיקים מבחינת הגבלות.

גדעון מאור שביט: הנתונים מראים שבתחילת המשבר אנחנו היינו במצב שבו האינדיקטורים של סיכון של עסקאות בשיקים עלו בצורה משמעותית.

גדעון מאור שביט: שיקים חוזרים באופן כללי עלו לשיעורים גבוהים, קרוב ל-7%, ושיקים ללא כיסוי גם כן עלו בשיעורים גבוהים, ביטולי שיקים קפצו.

גדעון מאור שביט: כל המדדים הראו שהמצב בעולם פירעון השיקים הוא לא טוב.

גדעון מאור שביט: היה ברור שאנחנו נכנסים לגל של חדלות פירעון בתשלום בשיקים ויהיו הרבה מאוד אנשים שבשגרה לא אמורים להתקרב או להיכנס לתחום של עשרה שיקים ללא כיסוי ולהיות מוגבלים, וההחלטה הייתה באמת להשהות.

גדעון מאור שביט: אני חייב לציין שלאורך הזמן, אחרי אפריל שבו הייתה רוב הסערה, התחילה מגמה של מיתון באינדיקטורים של הסיכון של שיקים ללא כיסוי כשהם מלווים גם בירידה בהיקף השימוש בשיקים, ירידה של סביב 40%, ושיעור השיקים ללא כיסוי למעשה הלך וירד לאורך התקופה עד שבשבועות האחרונים הוא כבר הגיע לשיעור שהוא די דומה לשגרה.

גדעון מאור שביט: גם שיעור השיקים החוזרים באופן כללי, לאו דווקא מסיבה של אין כיסוי מספיק, ירד.

גדעון מאור שביט: הוא עדיין לא הגיע לממדים של השגרה.

גדעון מאור שביט: אני יכול להגיד שכנראה עדיין אין ביטחון מלא ושלם בעסקאות שיקים.

גדעון מאור שביט: נראה שעדיין לא הגענו לשלב שבו יש ביטחון מלא, אבל אנחנו בהחלט במצב הרבה יותר טוב מכפי שהיה בתחילת המשבר.

יעקב אשר: לפני שנשמע את אלי כהן מנכ"ל תרמוקיר בשם התאחדות התעשיינים, אני מבקש מנציגת משרד המשפטים לבדוק במשרד או עם השר אם אפשר יהיה לעשות את התקנות עד ל-10 ביולי במקום עד ה-10 באוגוסט.

יעקב אשר: זאת אומרת, חודש לאחור.

יעקב אשר: אם אני מנסה קצת להסתכל לאחור, אז בואו נאמר שבחודש האחרון רוב הפעילויות חזרו לעבודה, פחות או יותר.

יעקב אשר: זאת אומרת, מי שלא יודע שלא, ומי שכן יודע שכן.

יעקב אשר: אני חושב שבבואנו להחליט רטרואקטיבית, יכול להיות שצריך לעשות שיקול.

יעקב אשר: אני מבקש שתנצלי את כמה הדקות האלה כדי לבדוק את זה.

יעקב אשר: אחר כך נראה מה אני אמליץ בפני הוועדה, קרי, מה אני אמליץ לעצמי ומה אני אחליט.

יעקב אשר: אלי כהן, בשם התאחדות התעשיינים, בבקשה.

אלי כהן: כבוד היושב-ראש, תודה רבה לך ותודה לכל הנוכחים.

אלי כהן: אני מנכ"ל תרמוקיר תעשיות שבקיבוץ חורשים ועוסק בתעשייה הבנייה.

אלי כהן: זו תעשייה שהמשיכה לעבוד במשך כל המשבר.

אלי כהן: שמעתי גם אותך וגם את הדוברת שמדברת על איזונים, ואני חייב לומר שבמבחן האיזונים אני לא כל כך רואה איך ההצעה הזו או איך המשך המצב הקיים שומר על האיזון של כוונת המחוקק.

אלי כהן: כוונת המחוקק הייתה באמת לתת למשק להמשיך להתנהל במצבים בהם אנחנו שומרים גם על האזרח הקטן שרוצה להמשיך את חייו כשההגבלה באמת הופכת מבחינתו לבעיה.

אלי כהן: ברגע שאנחנו מגלגלים בפירמידה את נושא הסיכון ואת חדלות הפירעון של עסקים גדולים, ומגלגלים את זה הלאה לתעשייה, השוק כשוק לא יודע להתנהל בשיטות כאלו.

אלי כהן: לכן, הסיבה לסטטיסטיקה הזו שאתם תיארתם כרגע, כבוד היושב-ראש, היא סיבה פשוטה – כי השוק יודע להתארגן.

אלי כהן: ברגע שהשיק הופך לאמצעי כיסוי לא מתאים, הוא מתארגן אחרת וכמות השיקים נעלמת.

אלי כהן: אנחנו לא יכולים להשתמש באמצעי הזה כאמצעי יעיל.

אלי כהן: אין תוצאה יותר טובה מזו כדי להוכיח לכם שהחקיקה הזו מיותרת.

אלי כהן: אתם הולכים על חקיקה בלי לבחון אלטרנטיבות, בלי לבדוק מה המשמעויות של זה, ובעצם לא מייצרים כאן שום דבר שהוא חיובי למשק, וסליחה שאני מתבטא בצורה גסה.

אלי כהן: מה שקורה כרגע בעסקים הוא שמי שעיניו בראשו יעבוד בשיטת המזומן, הוא לא יקלוט שיקים מלקוחות, וכך אנחנו גם מספקים.

אלי כהן: חברים, קשה מאוד להתנהל בצורה הזו.

אלי כהן: הייתה המסננת או היה המבחן הזה של מבחן עשרת השיקים.

אלי כהן: מילא, אנחנו יכולים להבין שאדם נקלע לקשיים, אבל להמשיך לתת לו להתחפר ולהתחפר ולהוסיף לפירמידה הזו עוד ועוד ועוד ספקים, זו טעות יסודית.

אלי כהן: הוראה כזו יכולה להתקיים לתקופה של חודש, חודשיים, כבוד היושב-ראש, אבל היא איננה יכולה להתנהל במציאות כלכלית שבה המשק מנסה לחזור למצב יציב.

אלי כהן: לכן, אני מבקש ממך לשקול את זה בכובד ראש, כבוד היושב-ראש, ולא להמשיך את הוראת השעה הזו כי היא מכבידה על כולנו והיא מאלצת אותנו להיות אנשים מאוד רעים, סליחה על הביטוי.

אלי כהן: כשהמשק ממשיך להתנהל במציאות כמו שהיא היום, הייתי מצפה גם מבנק ישראל וגם מהבנקים לחשוב על חלופות למצב שבו אנחנו לא נהיה הניזוקים העיקריים מהמצב הזה.

אלי כהן: כל הפירמידה הזו מתגלגלת לפתחנו.

אלי כהן: כבוד היושב-ראש, שתבין, אף אחד לא יחזיר לנו את אותם מפעלים שיסגרו את עצמם בגלל חדלות פירעון או בגלל שספקים או לקוחות לא משלמים להם.

אלי כהן: זה היה המנגנון היחיד שאפשר איזשהו פיקוח נורמלי.

אלי כהן: האם גם את זה מורידים עכשיו?

אלי כהן: מה אתם רוצים שנעשה?

יעקב אשר: תודה רבה.

יעקב אשר: רני, האם בדקת?

רני נויבואר: כן, בדקתי עם השר.

רני נויבואר: השר מבקש לעמוד מאחורי ה-10 באוגוסט שהוא גם המועד שעליו הוא סיכם עם הנגיד.

יעקב אשר: למרות ההשלכות ששמענו עליהן?

רני נויבואר: למרות ההשלכות.

רני נויבואר: חוק שיקים ללא כיסוי הוא חוק קשה כי ההשלכות שלו הן קשות.

רני נויבואר: החוק המקביל, חוק נתוני אשראי, שנדבר עליו בהמשך, הוא חוק יותר רך כי הוא מדבר על מידע.

יעקב אשר: מה פירוש "בהמשך"?

רני נויבואר: בהמשך בנוגע לתקנה 4.

רני נויבואר: ב- 5 אנחנו רוצים ל - - -

יעקב אשר: לא.

יעקב אשר: אם אני מקבל את זה, אני מקבל את זה כמו שזה נחתם, בלי התיקון.

רני נויבואר: בלי התיקון?

יעקב אשר: בלי התיקון.

רני נויבואר: ולא נוכל להסביר למה אנחנו מבקשים את התיקון?

יעקב אשר: ודאי שתוכלו להסביר, המקום כאן הוא מקום דמוקרטי לחלוטין, אבל אני יכול כבר לומר לך שלא השתכנעתי.

רני נויבואר: אנסה לשכנע, ואם נכשלתי – נכשלתי.

יעקב אשר: אני מודיע לך שלא תצליחי.

יעקב אשר: אני מתאר לעצמי שאם השר שקל כל כך טוב את הדברים אז הוא בטח שקל גם את הדבר הזה, וזה לא מופיע בצו אצלו.

רני נויבואר: זו הערה שהגיעה מבנק ישראל, ולכן בנק ישראל הוא זה שחידד את ההערה הזו.

יעקב אשר: מאחר ובנק ישראל זה נגיד בנק ישראל, אני עדיין חוזר על בקשתי.

יעקב אשר: אני חושב שכדי לאזן את העניין צריך גם להתייחס לחיים עצמם כי הרי אם זה מנותק מהחיים אין שום סיבה לעשות את הדבר הזה.

יעקב אשר: אנחנו מרגילים אנשים להחזיר שיקים, אנחנו מרגילים אנשים להיכנס לפירמידות האלה שהוא נתן אותם.

יעקב אשר: הכלי שאנחנו עושים הוא מאוד מאוד מסוכן, ואני עושה אותו בלב שלם כשאני יודע שהוא נופל באמת על בעיה חירומית וכשאנשים נמצאים בתוך כאוס.

יעקב אשר: אבל בואו נהיה רגע קצת ריאליים.

יעקב אשר: אני מסתכל גם על החלטות הממשלה המבולבלות שהיו, אבל בואו נאמר שבחודש האחרון יש איזושהי רגיעה.

יעקב אשר: יש רגיעה אצל המסעדנים, יש ידיעה בקרב אולמות השמחה מה הם כן יכולים ומה הם לא יכולים, אבל הם יודעים.

יעקב אשר: יש רגיעה בשוק ובמשק והכול.

יעקב אשר: כדי לאזן את זה אני רוצה לקצר את התקופה – במקום שלושה חודשים, מה שמוצע כרגע - - -

ניצן רוזנברג: 23 ליוני עד ה-10 באוגוסט, זה כמעט חודשיים.

רני נויבואר: חודשיים פחות עשרה ימים.

יעקב אשר: אתם ביקשתם מה-23 ביוני עד 10 באוגוסט, אז נעשה את זה עד ה-23 ביולי, לא עד ה-10 באוגוסט, כדי קצת לצמצם את העניין הזה ולהראות כבר את הכיוון שלנו - אני מציע את ההצעה הזו.

יעקב אשר: תיכף אקבל החלטה אם אנחנו נצביע היום או שאולי אעשה מחר הצבעה על העניין הזה כדי לתת לכם זמן להתייעץ ולחשוב עוד פעם.

יעקב אשר: ניר שפר, התאחדות בעלי האולמות, בבקשה.

ניר שפר: קודם כול, לפני רגע אמרת שיש שקט מהענף שלנו.

יעקב אשר: לא שקט, ניר.

יעקב אשר: לא אמרתי שקט של שביעות רצון, אמרתי שיש יותר ודאות גם לגבי הבעיה הקשה שאתם נמצאים בה.

יעקב אשר: זה ממש לא שקט, זה אי-שקט גדול, אבל יש ודאות.

ניר שפר: חשוב לי להדגיש שיש חוסר ודאות טוטלי.

ניר שפר: אנחנו סגורים תקופה מאוד ארוכה.

ניר שפר: לפי נתוני רשות המיסים, עד היום בממוצע, האולמות שהגישו את הפעימה השלישית, שזו הפעימה היחידה שעד היום שולמה, קיבלו 76,000 שקלים בממוצע.

ניר שפר: צריך להבין שאולם אירועים מידי חודש מדמם מאות אלפי שקלים.

ניר שפר: השכירויות ממשיכות לעבוד, אנחנו חייבים לשלם אותן, וכן גם הוצאות אחזקה שממשיכות להיות, כוח אדם שאנחנו ממשיכים להחזיק.

ניר שפר: אנחנו במצב קטסטרופלי.

ניר שפר: חשוב להבין שאנשים גם נתנו שיקים על סמך הפתיחה שהייתה לנו ביוני לשבועיים ורק העמיקה את הנזק.

ניר שפר: אני יכול להגיד שאנחנו חייבים אופק הרבה יותר ארוך.

ניר שפר: בעלי אולמות שהחשבונות שלהם יוגבלו, לא יוכלו לקבל הלוואות.

ניר שפר: המדינה אמורה להעמיד או שהעמידה כבר להלוואות לעסקים בסיכון גבוה, ומה שלנו מאוד מאוד חשוב הוא שתאריכו את התקופה.

ניר שפר: אני יכול לשלוח לך נתונים על זה שכל יום עוד ועוד אולמות מקבלים צווי פינוי, אנשים לא עמדו בתשלומים שהם אמורים לשלם.

ניר שפר: אין לנו סיוע משמעותי.

ניר שפר: כל הדיבורים הגדולים האלה על סיוע לאולמות האירועים הסתכמו עד היום, ואנחנו או טו טו מתחילים את ספטמבר, ב-76,000 שקלים בממוצע לאולם.

ניר שפר: אנחנו חייבים את הסיוע שלכם.

ניר שפר: זה פשוט הצלת נפשות.

ניר שפר: יש פה כל הזמן דיונים על בריאות, בריאות, בריאות, ואני אומר לכם שהמחלה פה היא נוראית.

ניר שפר: תסייע, בבקשה, לענף הזה.

ניר שפר: תודה.

יעקב אשר: כמובן שהסיוע צריך לבוא גם בנושאים אחרים, ואני בהחלט בעד.

יעקב אשר: גם יזמתי בזמנו דיון בוועדת כספים על הפעימות שיהיו לאותם מגזרים שלא חזרו לעבודה.

יעקב אשר: אני לא נכנס כרגע לסכומים אבל בוודאי שנמשיך הלאה להיאבק בעניין הזה.

יעקב אשר: הבעיה היחידה בשיקים היא שזה לא הולך לפי מגזר.

יעקב אשר: אם היינו יודעים לעשות את זה שזה יהיה בשיקים מסחריים בלבד של מגזר מסוים שעדיין תקוע אז זה נכון.

יעקב אשר: אבל מצד שני, אנחנו פותחים פה את כל השיקים ומסכנים הרבה קולגות שלך מענפים אחרים שאולי שפר מזלם ובחודש האחרון הם כן עובדים ואי אפשר לדעת מה יקרה להם בעוד חודש.

יעקב אשר: לכן, בבואנו להחליט החלטות כאלה אנחנו צריכים להיות מאוד מאוד מחושבים ולקחת את כל הצדדים.

יעקב אשר: שמעתי אותך בקשב רב, תודה רבה.

ניר שפר: אין דרך לסייג את הענף שלנו?

ניר שפר: אתם יודעים בדיוק מי הפעילים, האם אתם יכולים לעשות איזושהי החרגה לענף אולמות?

ניר שפר: זה ענף שפשוט קורס.

יעקב אשר: הלוואי והיה.

יעקב אשר: בנק ישראל, האם יש דרך?

גדעון מאור שביט: מערכות המחשוב הקיימות כרגע במערכת הבנקאית הן מערכות לגאסי, הן מערכות כבדות ומסורבלות.

גדעון מאור שביט: יש בהן קטגוריות של כמה מאות סוגי ענפים ותת-ענפים.

גדעון מאור שביט: כדי לבוא ולבודד באזמל ענפים מסוימים, כשזה יכול גם לגרור איזושהי תלונה של ענפים אחרים, אבל בלי קשר לזה, אני לא מתייחס לזה, לעשות דבר כזה טכנולוגית זה פרויקט של כמה חודשים לפחות עם אפילו אופק להוצאה לא פשוטה כי שינויים כאלה במערכות, ואני מדבר על כל המערכת הבנקאית, הם יחסית מורכבים וכבדים.

יעקב אשר: אני לא אצביע היום.

יעקב אשר: אני חוזר על ההצעה שלי, גברתי, ואני רוצה תשובה סופית עד היום בערב, אם אפשר.

יעקב אשר: אני אדבר גם עם השר.

יעקב אשר: אני מציע לקצר קצת את התקופה.

יעקב אשר: אוסאמה, בפעם הקודמת נתנו אפשרות לגבי שיקים שחזרו.

יעקב אשר: זה היה מהרביעי במרץ עד ה-22 ביוני.

יעקב אשר: עכשיו יש הארכה נוספת שמדברת עד ה-10 באוגוסט.

יעקב אשר: זאת אומרת, שזה רק רטרואקטיבית.

יעקב אשר: יש פה שני צדדים: יש פה את הצד של המסכן שעף לו השיק, אבל יש גם את הצד של הספקים.

יעקב אשר: גם ראינו נתונים שבשבועות האחרונים אנחנו נמצאים על רמת ביטולים שהיא שווה.

יעקב אשר: זאת אומרת, שאלו שנהנים מזה כרגע, רובם ככולם, הם אלו שהם סדרתיים בכל מקרה.

יעקב אשר: אני לא רוצה לבטל את זה לגמרי, אני כן רוצה לעשות את זה, רק שאני ביקשתי לצמצם את זה – לא עד ה-10 באוגוסט אלא שזה יהיה עד ה-23 ביולי, כך שבמקום חודשיים וחצי זה יורד לכיוון החודשיים.

יעקב אשר: זה גם כדי לתת סימן להבא כדי שאנשים לא יחשבו שאנחנו הולכים לעשות את זה עוד פעם.

יעקב אשר: בינתיים עלה נושא נוסף והוא נושא האולמות ומה שסביב האולמות שהוא כמעט אחד הדברים הבודדים שבאמת נפגעים גם בתקופה האחרונה.

יעקב אשר: היום המשק כבר באיזושהי ודאות מסוימת של קורונה עם כל ההחלטות המשוגעות של הממשלה שבסוף התאזנו באיזושהי צורה בחודש האחרון, ולכן אני רוצה קצת - - -.

יעקב אשר: ביקשתי שיבדקו עם השר.

יעקב אשר: כרגע העמדה של השר לא משתנה.

יעקב אשר: אני אדחה את ההצבעה למחר, אני לא רוצה להצביע עכשיו.

יעקב אשר: אני מבקש דבר נוסף והוא בדיקה.

יעקב אשר: אני כן מבקש מבנק ישראל - - - גברתי, את איחרת.

יעקב אשר: מי את?

מרגנית לוי: אני יועצת מקצועית של שר המשפטים ואני הוקפצתי.

מרגנית לוי: סליחה, הייתי בישיבת זום בחוץ עם השר ואמרו לי שאתה מבקש לבחון משהו.

יעקב אשר: כן.

יעקב אשר: הנה, אני גם רואה שהשר מחפש אותי.

יעקב אשר: אני עושה הפסקה של חמש דקות.

יעקב אשר: חברים, אני מחדש את הישיבה.

יעקב אשר: אני אפסיק את הדיון עכשיו.

יעקב אשר: מרגנית, השר מעודכן – זה בסדר.

יעקב אשר: דיברתי עם שר המשפטים, אנחנו נשקול האם לקצר.

יעקב אשר: לי חשוב לקצר את זה.

יעקב אשר: אני חושב שזה נכון שעשינו הארכה רטרואקטיבית.

יעקב אשר: אנחנו צריכים גם להבין שהמשק גם ילמד שזה לא הולך להיות הלאה בתקופה כזו.

יעקב אשר: אבל אני כן מבקש מבנק ישראל לבדוק, ואני אומר את זה גם בשם השר שדיברתי איתו עכשיו בטלפון, אם אפשר לנסות לעשות את זה בתקנות לפי הגדרות מסוימות.

יעקב אשר: כי אנחנו הולכים לחיות עם שגרת קורונה ויכול להיות שיהיו דברים שלא יחזרו ל-50% מקדמותם, לא לקדמותם.

יעקב אשר: ראינו את בעלי האולמות וזה פשוט רחמנות.

יעקב אשר: זה באמת רחמנות, מדובר באנשים שהשקיעו ובנו את כל החיים סביב זה.

יעקב אשר: אני כן מבקש שתביאו איזה האקר.

יעקב אשר: מדינה סטארטאפ שכזו יכולה להביא מישהו מומחה במחשבים שימצא את הדרך אולי לעשות את זה לפי אפיון ואז יהיה הרבה יותר קל לקבל החלטות.

יעקב אשר: יכול להיות שזה יהיה יותר מסובך, יכול להיות שיהיו מגזרים אחרים שיגידו, אבל אנחנו מדברים על מגזר גדול שחי הרבה מאוד על שיקים, וזה החיים התזרימיים שלו.

יעקב אשר: אני מבקש, אם זה יוכל להיות עד מחר.

יעקב אשר: אני בכל מקרה מחר אקבל החלטה, אני כרגע דוחה את ההצבעה ואנחנו נחליט.

יעקב אשר: נדבר עם השר היום ונראה.

יעקב אשר: אבל אני מבקש מנציגי בנק ישראל.

יעקב אשר: האם את תוכלי להיות איתו בקשר בסביבות אחר-הצוהריים והערב לראות כיוונים?

יעקב אשר: אם תגידו שיש לכם כיוון אז כמובן שלא נעשה את זה מיידית בהחלטה של הוועדה, אבל נוכל לצאת עם בשורה שנדע אותה למקומות מסוימים.

יעקב אשר: שוב, במגבלות של זמן ואחרי התייעצות עם נגיד בנק ישראל, לא בשליפות מהמותן, אבל כדי שנוכל לדעת.

יעקב אשר: אוסאמה, בבקשה.

אוסאמה סעדי: כמובן שאנחנו מודעים למצב הכלכלי הקשה שפוגע בכל המשק, ובענפים מסוימים הפגיעה היא בהחלט אנושה.

אוסאמה סעדי: הזכרת את בעלי האולמות, אבל ישנם גם מורי הדרך וכל הענף הזה של התיירות.

אוסאמה סעדי: למשל, ההכנסה של סוכני הנסיעות היא אפס.

אוסאמה סעדי: מבחינת בנק ישראל אפשר לראות אם יש ירידה של מאה אחוז בהכנסות.

אוסאמה סעדי: זה הולך עוד מעט לכיוון של פשיטת רגל.

יעקב אשר: אתה מדבר על משהו ממוקד, כמו שדיברנו.

אוסאמה סעדי: בדיוק.

אוסאמה סעדי: מצד שני, אנחנו רוצים גם לשמור על הספקים ולאזן את זה.

אוסאמה סעדי: לכן, צריך לראות פה באמת את ההסדר המאוזן.

יעקב אשר: למעשה, קיבלתי חיזוק מידידי אוסאמה.

יעקב אשר: כשהוא מחזק אותי, אני יודע שאמרתי נכון.

אוסאמה סעדי: כמובן, תמיד לידך.

יעקב אשר: אלי כהן, רצית להוסיף מילה אחת.

אלי כהן: כבוד היושב-ראש, תודה שנתת לי לחזור.

אלי כהן: אני לא ציינתי, אבל להערכתי אם הוועדה הייתה שוקלת כאן גם ברירת מחדל כלשהי לנושא שלא פועל בצורה אוטומטית ששיק מגיע לבנק ואין שום שיקול דעת מעבר לחוסר הסירוב של השיק או לחוסר ההגבלה של השיק, זה היה מאוד משפר את העניין.

אלי כהן: זה היה מגדיל את ההרתעה.

אלי כהן: כרגע אין שום הרתעה בעניין הזה.

אלי כהן: תודה, כבוד היושב-ראש.

יעקב אשר: בסדר.

יעקב אשר: אלי, תודה.

יעקב אשר: אני סוגר את הישיבה.

יעקב אשר: אני מבקש לזמן למחר ישיבה של עשר דקות בין הישיבות.

יעקב אשר: אנחנו נצביע מחר ונקבל החלטה.

יעקב אשר: תודה רבה.